বেশিদিন আগের কথা নয়, মাত্র ১০ মাস আগে প্রধানমন্ত্রী নাওতো কান প্রশাসনের আইনমন্ত্রী মিনোরু (Minoru Yanagida) ইয়ানাগিদা একটি বেফাঁস কথা বলে অবশেষে মন্ত্রিসভা থেকে পদত্যাগ করতে বাধ্য হয়েছিলেন। ১৪ নভেম্বর ২০১০ সালে নিজ এলাকায় এক দলীয় সভায় কর্মীদের উদ্দেশে রাজনৈতিক বক্তব্যে ইয়ানাগিদা বলেছিলেন আমি যদি শুধু দুইটি প্রবাদ মনে রাখি তাহলে আইনমন্ত্রী হিসেবে আমার দায়িত্ব পালনটা খুবই সহজ হয়ে যায়। পার্লামেন্টে যে কোনো কঠিন প্রশ্নের উত্তরে আটকে গেলে সহজেই আমি তার জবাব দিতে পারি। প্রবাদ ২টি হলো ‘আমি এ বিষয়ে এখন কোন ধরনের মন্তব্য থেকে বিরত থাকব এবং আমরা প্রমাণ সাপেক্ষে আইন অনুযায়ী ব্যবস্থা নেব’ আর এই কথার জন্য ১৭ নভেম্বর পার্লামেন্টের উচ্চ কক্ষে ক্ষমা প্রার্থনার পরও মন্ত্রিসভা থেকে বিদায় নিতে হয় ইয়ানাগিদাকে।